Tiga lagi subsektor dibenar beroperasi
PUTRAJAYA:
Kementerian Perdagangan Dalam Negeri dan Hal Ehwal Pengguna (KPDNHEP) semalam mengumumkan
tiga subsektor tambahan dibenarkan beroperasi dalam tempoh Perintah Kawalan
Pergerakan (PKP) fasa tiga yang berakhir 28 April ini. Menterinya
Datuk Alexander Nanta Linggi berkata, tiga subsektor berkenaan ialah kedai
barangan logam, kedai barangan elektrik dan elektronik (tidak termasuk kedai
peralatan telekomunikasi dan peralatan ICT) serta perkhidmatan dobi penuh. Beliau
berkata, semua permohonan bagi subsektor tambahan tersebut hendaklah
dikemukakan kepada Kementerian Perdagangan Antarabangsa dan Industri (MITI)
secara dalam talian di laman sesawang www.miti.gov.my
/https://application.miti.gov.my. “Hanya
permohonan yang menepati syarat Prosedur Operasi Standard (SOP) dan lengkap
sahaja akan dipertimbangkan. Permohonan yang diterima selain daripada melalui
portal tersebut tidak akan diproses,” katanya dalam satu kenyataan semalam.
 Nanta
berkata, syarikat di bawah subsektor tambahan itu yang ingin mengemukakan permohonan
hendaklah memastikan lokasi operasi syarikat tidak berada di zon merah dan
kuning, atau yang dikenakan Perintah Kawalan Pergerakan Diperketatkan (PKPD).  Beliau
berkata, kebenaran beroperasi juga tertakluk kepada pematuhan syarat-syarat
yang ditetapkan oleh Majlis Keselamatan Negara (MKN), Kementerian Kesihatan
(KKM), pihak berkuasa tempatan (PBT) dan garis panduan oleh lain-lain agensi
penguatkuasaan yang berkaitan dari semasa ke semasa.  “Kegagalan
syarikat untuk berbuat demikian boleh mengakibatkan kebenaran beroperasi
dibatalkan serta-merta,” katanya.  Nanta
dalam pada itu berkata, syarikat yang menjalankan aktiviti rantaian pembekalan
makanan, e-dagang serta perkhidmatan pengedaran yang telah menerima pengesahan
kebenaran daripada KPDNHEP sebelum atau pada 14 April lepas, tidak perlu
mengemukakan permohonan baharu dan boleh meneruskan operasi sepanjang tempoh
PKP berkuat kuasa.  “Surat
kelulusan yang telah dikeluarkan sebelum ini masih berkuat kuasa dan
terpakai,” katanya.  Bagi
permohonan aktiviti rantaian pembekalan makanan, e-dagang dan perkhidmatan
logistik yang telah dikemukakan kepada KPDNHEP sebelum ini dan masih belum
menerima pengesahan kebenaran untuk beroperasi, boleh membuat permohonan baharu
secara dalam talian di laman sesawang www.miti.gov.my. , katanya. – BERNAMA 
See author's posts
